**NOTA DE FUNDAMENTARE**

*la proiectul hotărârii de Guvern cu privire la alocarea mijloacelor financiare*

*(majorarea capitalului autorizat la Banca Internațională pentru Reconstrucție şi Dezvoltare şi Corporația Financiară Internațională)*

|  |
| --- |
| * + - 1. **Denumirea autorului și, după caz, a/al participanților la elaborarea proiectului actului normativ** |
| Proiectul este elaborat de Ministerul Finanțelor. |
| **2. Condițiile ce au impus elaborarea proiectului actului normativ** |
| *2.1 Temeiul legal sau, după caz, sursa proiectului actului normativ* |
| Proiectul Hotărârii Guvernului este întocmit în temeiul art.19 lit. a) din Legea finanțelor publice și responsabilității bugetar-fiscale nr.181/2014 (Monitorul Oficial al Republicii Moldova, 2014, nr.223-230, art.519) și art. 6 alin (1) lit. c) din Legea bugetului de stat pentru anul 2025 nr.310/2024 (Monitorul Oficial al Republicii Moldova, 2023, nr.510-513, art.915). În același timp, proiectul vine să realizeze prevederile Hotărârii Parlamentului RM nr.1107-XII din 28.07.1992 cu privire la aderarea Republicii Moldova la Fondul Monetar Internațional, la Banca Internațională pentru Reconstrucție și Dezvoltare și la organizațiile afiliate, precum și a Anexei 2, lit. a), pct. 19 – 20 din Hotărârea Guvernului nr. 454/2008 cu privire la optimizarea participării organelor centrale  de specialitate ale administrației publice, precum și a altor autorități administrative centrale la executarea angajamentelor asumate față de organizațiile internaționale. Inițiativa în cauză rezidă din necesitatea onorării angajamentelor stabilite în conformitate cu documentele (tratatele) internaționale semnate și ratificate de către Republica Moldova în contextul colaborării Republicii Moldova în cadrul Grupului Băncii Mondiale. Astfel, în scopul sporirii capacității Băncii în lupta împotriva sărăciei globale și implicit creșterii accesului statelor membre la resursele acesteia, în anul 2018 acționarii Băncii Mondiale (inclusiv Republica Moldova) au aprobat decizia de majorare a capitalului cu 13,0 mlrd. dolari SUA (7,5 mlrd. dolari SUA vor fi alocate IBRD și 5,5 mlrd. dolari SUA vor fi direcționate către IFC). Decizia dată vine peste 8 ani de la ultima subscriere de capital aplicată în anul 2010, la care Republica Moldova a participat cu 3 025 525,8 dolari SUA. |
| *2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative* |
| În acest mod, conform prognozelor Băncii Mondiale suportul anual pentru dezvoltare va crește de la 59,0 mlrd. dolari SUA în anul 2018 până la 100,0 mlrd. dolari SUA până în anul 2030. Actual, menționăm că Republica Moldova deține 2692 de acțiuni subscrise la IBRD cu o putere de vot de 0,11%, iar la IFC dispune de 2012 de acțiuni subscrise cu o putere de vot de 0,07%. Totodată remarcăm că, portofoliul de asistență financiară al Băncii Mondiale pentru Republica Moldova constituie 1.410,54 mil. dolari SUA, din care împrumuturi în valoare de 1.406,36 mil. dolari SUA și granturi în valoare de 4,18 mil. dolari SUA, fiind alocată până în prezent, prin intermediul IBRD, suma de 228,46 mil. dolari SUA. Contribuția financiară a Băncii Mondiale în Republica Moldova este realizată în diferite domenii, precum: sănătatea, educația, agricultura, energia, aprovizionare cu apă și  canalizare, guvernare electronică, protecție socială, competitivitate, etc. |
| **3. Obiectivele urmărite și soluțiile propuse** |
| *3.1. Principalele prevederi ale proiectului și evidențierea elementelor noi* |
| Proiectul hotărârii este întocmit în scopul onorării angajamentelor RM stabilite de:  1. Rezoluțiile Consiliului Guvernatorilor al Băncii Mondiale nr. 663 privind majorarea generală de capital și nr. 664 privind majorarea selectivă de capital, Republicii Moldova i-au fost alocate 435 acțiuni, dintre care 201 de acțiuni pentru creșterea generală (24 247 635 dolari SUA) și 234 de acțiuni pentru creșterea selectivă (28 228 590 dolari SUA) a capitalului autorizat al IBRD.  2. Rezoluțiile Consiliului Guvernatorilor al Băncii Mondiale nr. 272 privind creșterea generală de capital și nr. 271 privind creșterea selectivă de capital, Republicii Moldova i-au fost alocate 5 092 acțiuni (5 092 000 dolari SUA), dintre care 3 134 de acțiuni pentru creșterea generală (3 134 000 dolari SUA) și 1 958 de acțiuni pentru creșterea selectivă (1 958 000 dolari SUA) a capitalului autorizat al IFC.  *Intrarea în vigoare a hotărârii de Guvern la data publicării în Monitorul Oficial este imperativ determinată de necesitatea realizării în termen proxim a angajamentelor internaționale adoptate de Republica Moldova față de Banca Mondială (până la data de 16 aprilie 2025).* |
| *3.2. Opțiunile alternative analizate și motivele pentru care acestea nu au fost luate în considerare* |
| Opțiuni alternative nu au fost identificate. |
| **4. Analiza impactului de reglementare** |
| *4.1. Impactul asupra sectorului public* |
| Nu are impact. |
| *4.2. Impactul financiar și argumentarea costurilor estimative* |
| Conform rezoluțiilor adoptate, participarea RM în cadrul majorării generale și selective de capital la IBRD și IFC, atrage după sine asigurarea etapizată a transferului de mijloace financiare la conturile Băncii Mondiale a contribuției sub formă de „paid-in”, care constituie suma totală de cca 11,6 mil. dolari SUA (echivalent a cca. **212,4 mil. lei**). Achitarea se realizată în 3 tranșe:   * anul 2023, realizat (conform HG nr.264/2023) – 3,2 mil dolari SUA (echivalent a 57,4 mil lei); * anul 2024, realizat (conform HG nr.583/2024) – 4,7 mil dolari SUA (echivalent a 85,9 mil lei); * *anul 2025 – 3,8 mil dolari SUA (echivalent a 68,4 mil lei): IBRD – 2,2 mil dolari SUA (39,8 mil lei) și IFC - 1,6 mil. dolari SUA (28,6 mil lei).*   Resursele bugetare pentru anul curent sunt planificate în Legea bugetului de stat pentru anul 2025, resursele necesare pentru anul 2026 se planifică în CBTM pentru anul 2026-2028 (în proces de elaborare). |
| *4.3. Impactul asupra sectorului privat* |
| Nu are impact. |
| *4.4. Impactul social* |
| Nu este aplicabil. |
| *4.4.1. Impactul asupra datelor cu caracter personal* |
| Nu este aplicabil.  Proiectul nu aduce atingere regulilor de prelucrare a datelor cu caracter personal în vigoare. |
| *4.4.2. Impactul asupra echității și egalității de gen* |
| Nu este aplicabil.  Proiectul nu stabilește norme diferențiate în dependență de gen. |
| *4.5. Impactul asupra mediului* |
| Nu este aplicabil. |
| *4.6. Alte impacturi și informații relevante* |
| Nu este aplicabil. |
| **5. Compatibilitatea proiectului actului normativ cu legislația UE** |
| *5.1. Măsuri normative necesare pentru transpunerea actelor juridice ale UE în legislația națională* |
| Nu este aplicabil. Proiectul nu are ca scop armonizarea legislației naționale cu legislația Uniunii Europene. |
| *5.2. Măsuri normative care urmăresc crearea cadrului juridic intern necesar pentru implementarea legislației UE* |
| Nu este aplicabil. Proiectul nu are ca scop armonizarea legislației naționale cu legislația Uniunii Europene. |
| **6. Avizarea și consultarea publică a proiectului actului normativ** |
| În scopul respectării prevederilor Legii nr.239/2008 privind transparența în procesul decizional, anunțul despre inițierea procesului de elaborarea a proiectului hotărârii Guvernului cu privire la alocarea mijloacelor financiare a fost plasat pe pagina oficială a Ministerului Finanțelor (www.mf.gov.md), fiind accesibile la următorul link: <https://mf.gov.md/ro/content/anun%C8%9B-privind-ini%C8%9Bierea-elabor%C4%83rii-proiectului-602>  Un anunț similar a fost publicat și pe platforma [www.particip.gov.md](http://www.particip.gov.md) și poate fi accesat la următorul link: <https://particip.gov.md/ro/document/stages/proiectul-hotararii-guvernului-cu-privire-la-alocarea-mijloacelor-financiare-majorarea-capitalului-autorizat-in-cadrul-unor-organizatii-financiare-internationale/13831> |
| **7. Concluziile expertizelor** |
| Proiectul a fost supus expertizei juridice de către Ministerul Justiției și expertizei anticorupție de către Centrul Național Anticorupție. Rezultatele expertizelor au fost suprapuse conținutului proiectului și generalizate în cadrul Sintezei avizelor. |
| **8. Modul de încorporare a actului în cadrul normativ existent** |
| Proiectul se integrează în sistemul legislației, este corelat cu prevederile actelor normative conexe în vigoare, iar implementarea prevederilor acestui proiect nu necesită modificarea altor acte normative. |
| **9. Măsurile necesare pentru implementarea prevederilor proiectului actului normativ** |
| Ministerul Finanțelor urmează să execute transferul către IBRD și IFC conform prevederilor Hotărârii Guvernului în termenul stabilit de Rezoluțiile Băncii Mondiale. |

**Secretar general al ministerului** **Dina ROȘCA**